Watter mediese toestande vir passasiers vereis ekstra aandag tydens 'n vlug óf diskwalifiseer vlieg as reiskeuse? - Solidariteit GildesSolidariteit Gildes Watter mediese toestande vir passasiers vereis ekstra aandag tydens 'n vlug óf diskwalifiseer vlieg as reiskeuse? - Solidariteit Gildes
Tuis / Lugvaart Artikel / Watter mediese toestande vir passasiers vereis ekstra aandag tydens 'n vlug óf diskwalifiseer vlieg as reiskeuse?
Die lys mediese toestande wat nie met vlieg akkordeer nie, is ellelank en kan nooit volledig wees nie. Die beduidende koste van vliegkaartjies in aggenome, moet jy dalk doodseker maak jy betaal nie vir 'n reis waartydens jy by die vliegtuigdeur weggekeer sal word nie. Dis 'n ander saak indien jy tydens 'n vlug siek word, maar moenie willens en wetens jouself blootstel aan verlies en selfs vernedering nie, óf jou medepassasiers se gesondheid benadeel, indien jy weet van jou bestaande mediese toestand waarvoor vlieg as reiskeuse uitgeskakel word nie. Indien jy beplan om jou toestand te probeer versteek en skelmpies in te glip, loop jy steeds die risiko om die vlug belet te word. Bemanning word opgelei om juis te let op ooglopende siek passasiers en mag hulle verhoed om te vlieg.
Van die meer algemene toestande wat as ontoelaatbaar vir vlieg beskou word, sluit in aansteeklike siektes soos waterpokkies, Ebola, varkgriep en so meer. Vlieg weer wanneer jou kwarantynperiode verby is; raadpleeg jou dokter.
Normaalweg behoort 'n swanger persoon vanaf week 36 nie meer te vlieg nie, en indien meer as een kind verwag word, nie ná week 32 nie. Om 'n ginekoloog se brief byderhand te hou, is dalk verstandig; nie almal lyk ewe groot op alle swangerskapstadia nie. Indien jy onlangs geopereer is, moet jy lig loop. Chirurgie aan die buik, brein, oë en ortopediese prosedures (been/gewrig) is gewoonlik op dokters se vlieg-verbodelys. Indien jy onlangse beserings aan jou buik, oë of kop opgedoen het, is 'n doktersmening of -ondersoek ook raadsaam alvorens jy vlieg.
Daar is lugrederye wat 'n totale verbod plaas op passasiers met ernstige (waarneembare) sinus-, oor- of neusinfeksies, of indien jy soos 'n brulpadda hoes. Vra tog maar eers jou dokter of gebruik jou nugtere oordeel. 'n Lugredery mag jou verhinder om te vlieg indien jy ooglopend koorsig voorkom (ongeveer 38°C), of dalk hewige hoofpyn het, swak voel, grysbleek lyk en/of 'n veluitslag het.
Indien jy onlangs 'n hartaanval, beroerte of borspyn gehad het, is 'n gesprek met jou kardioloog eerste op jou lys voordat jy vlieg oorweeg. Selfs lugweginfeksies, kortasem-wees (sonder oefening) of 'n platgevalde long, is uiteraard riskante vliegtoestande. Jy moet ook vlieg heroorweeg of uitstel indien jy breinswelling het, kneusings of bloeding sonder beserings aan jou sien, aan akute diarree ly, braak, deurmekaar of verward voel, of aan enige psigotiese toestand ly (soos skisofrenie) waarvoor jy nie medikasie gebruik nie.
Indien jy voorheen of onlangs probleme met diep-aartrombose gehad het, behoort jy lewenslank te weet hoe om die situasie te bestuur ten opsigte van enige lang reise waar jy nie genoegsaam kan beweeg, strek en sirkulasie bevorder nie. Vra jou dokter om intelligente reis- en lewenskeuses oor hierdie toestand en moet nooit roekeloos daarmee omgaan nie. Neem ook verantwoordelikheid, sover moontlik, vir die gesondheid van jou reisende kinders.
'n Mens wonder hoeveel lugpassasiers daagliks dié voorskrifte eerbiedig; skenk nietemin aandag daaraan. Voorsorg in hierdie geval is bepaald beter as násorg.
Femina. “Medical Conditions that stop you from Flying”: https://www.femina.in/wellness/health/medical-conditions-that-stop-you-from-flying-81557.html